Fimmtán sem biðu eftir plássi á Vogi dóu í fyrra Aðalheiður Ámundadótir skrifar 17. ágúst 2018 06:00 Valgerður Rúnarsdóttir , yfirlæknir á Vogi . Fréttablaðið / Pjetur Fimmtán einstaklingar sem voru á biðlista eftir meðferð á Vogi í fyrra létust áður en til meðferðar kom . Ellefu einstaklingar sem biðu meðferðar létust árið 2016 . Þetta kemur fram í svari heilbrigðisráðherra við fyrirspurn Söru Elísu Þórðardóttur sem birt var á vef Alþingis í gær . Í svari ráðherra kemur einnig fram að um það bil þriðjungur þeirra sem fara á biðlista skili sér ekki í meðferð , ýmist hætti við , mæti ekki til innlagnar eða ekki náist í viðkomandi . „ Biðlistar eru slæmir , best er að geta komið til móts við fólk þegar það biður um aðstoð en ekki vikum eða mánuðum síðar . Þá getur margt hafa breyst , “ segir Valgerður Rúnarsdóttir , yfirlæknir á Vogi . Aðspurð segir Valgerður að SÁÁ hafi ekki upplýsingar um dánarorsakir þeirra sem létust meðan þeir biðu meðferðar . Bráðveikir fá þjónustu í heilbrigðiskerfinu öllu sem betur fer . Yfir tvö þúsund manns eru skráð á biðlista hjá SÁÁ . Fréttablaðið / Heiða Töluvert hefur verið rætt um aukna tíðni dauðsfalla hér á landi vegna vímuefnanotkunar . Í erindi Þórarins Tyrfingssonar um efnið á Læknadögum í janúar kom fram að í fyrra hafi 32 áfengis - og vímuefnasjúklingar undir fertugu látist . Þar af var tæpur helmingur undir þrítugu . Á árinu 2016 létust 27 undir fertugu þar af níu undir þrítugu . Tölur á borð við þessar hafi ekki sést frá því í kringum aldamót en fíkn í sterkari ópíóíða hafi byrjað að vaxa aftur árið 2013 og náð áður óþekktri stærð árið 2016 . Tölurnar sem Þórarinn byggði erindi sitt á eru sóttar í gagnagrunn Vogs sem nær yfir um það bil 25 þúsund einstaklinga . Hann segir fjölgun á ótímabærum dauðsföllum meðal hinna yngri í grunninum gefa vísbendingu um að auka þurfi og bæta bráðaþjónustu við þetta fólk en þjónustan er í höndum Vogs , bráðamóttöku Landspítalans , sjúkraflutninga og lögreglu . Um fjársveltar stofnanir sé að ræða og biðlistar hafi aldrei verið lengri . Í svari ráðherra kemur einnig fram að fram undan sé stefnumótun um meðferðarúrræði vegna fíknivanda . Fjölbreytileiki og framboð meðferðarúrræða verði meðal þess sem farið verði yfir í þeirri vinnu . Valgerður segir að meðferðarúrræðin þurfi að vera fjölbreytt og þau hjá SÁÁ myndu gjarnan vilja gera miklu meira , til dæmis hafa öflugri göngudeild . „ Að tala um að það vanti úrræði og fjölbreytni er eitt en annað að greiða ekki einu sinni fyrir þau mörgu úrræði sem eru veitt , það er sérstakt . Ríkið sinnir því ekki . Orð duga skammt , “ segir Valgerður .